Դոմինիկ Սոլանկե

**Դոմինիկ Սոլանկե** (, ), անգլիացի պրոֆեսիոնալ ֆուտբոլիստ։ Ներկայումս հանդես է գալիս Բորնմութի և Անգլիայի ազգային հավաքականի կազմում։ Խաղում է կենտրոնական հարձակվողի դիրքում։

## Ակումբային կարիերա
### Չելսի
Սոլանկեն Չելսիի ակադեմիայի սան է։ 2014 թվականի հուլիսի 29-ին թիմի գլխավոր մարզիչ Ժոզե Մոուրինյոն հայտարարեց, որ իրեն մեղավոր կհամարի, եթե իր գլխավորությամբ Սոլանկեն չդառնա Անգլիայի ազգային հավաքականի ֆուտբոլիստ։ Իր առաջին պայմանագիրը կնքեց 2014 թվականի սեպտեմբերին։ Իր պրոֆեսիոնալ դեբյուտը անգլիացին նշեց հոկտեմբերի 21-ին՝ փոխարինելով Օսկարին Չեմպիոնների Լիգայի խմբային փուլի Մարիբորի դեմ խաղում և դառնալով Չելսիի պատմության այդ պահին ամենաերիտասարդ ֆուտբոլիստը, ով ելույթ է ունեցել այս մրցաշարում։ 2014-15 մրցաշրջանում Սոլանկեն ճանաչվեց Չելսիի ակադեմիայի տարվա լավագույն ֆուտբոլիստ։

2015 թվականի օգոստոսի 4-ին Սոլանկեն 1 տարվա վարձավճարով միացավ Վիտեսին։ Իր դեբյուտը Նիդերլանդների առաջնությունում նշեց օգոստոսի 23-ին՝ փոխարինման մտնելով Ֆեյենորդի դեմ խաղում։ Իր առաջին գոլը պրոֆեսիոնալ կարիերայում Սոլանկեն խփեց օգոստոսի 30-ին՝ Կամբյուրի դեմ խաղում։ Դեկտեմբերի 18-ին նա գոլ խփեց Տվենտեի դեմ խաղում։ 2016 թվականի մարտի 20-ին անգլիացին դուբլ ձևակերպեց Գրոնինգենի դեմ խաղում, իսկ հանդիպումն ավարտվեց 3-0 հաշվով։ Վիտեսի կազմում Սոլանկեն անցկացրեց 26 հանդիպում՝ դառնալով 7 գոլի և 1 գոլային փոխանցման հեղինակ։ 2016-17 մրցաշրջանում անգլիացին վերադարձավ Չելսի՝ դառնալով թիմի երրորդ հարձակվողը Դիեգո Կոստայից և Միշի Բատշուայիից հետո, սակայն չանցկացրեց ոչ մի հանդիպում ակումբի առաջին թիմի կազմում։

### Լիվերպուլ
2017 թվականի մայիսի 30-ին Սոլանկեն ազատ գործակալի կարգավիճակով տեղափոխվեց Լիվերպուլ՝ ակումբին միանալով հուլիսի 10-ին։ Իր դեբյուտը նշեց օգոստոսի 15-ին՝ փոխարինելով Ռոբերտո Ֆիրմինոյին Չեմպիոնների Լիգայի փլեյ-օֆֆ փուլի Հոֆենհայմի դեմ խաղում։ Առաջին հանդիպումը Պրեմիեր Լիգայում Սոլանկեն անցկացրեց օգոստոսի 19-ին՝ փոխարինելով Ջորջինո Վեյնալդումին Քրիսթալ Փելասի դեմ խաղում։ Նոյեմբերի 29-ին անգլիացին գոլային փոխանցում տվեց Սադիո Մանեին Ստոկ Սիթիի դեմ խաղում՝ օգնելով իր թիմին հաղթել 3-0 հաշվով։ Իր առաջին և միակ գոլը խփեց 2018 թվականի մայիսի 13-ին՝ Բրայթոն ընդ Հոուվ Ալբիոնի դեմ խաղում։ Լիվերպուլի կազմում Սոլանկեն անցկացրեց 27 հանդիպում՝ դառնալով 1 գոլի և 1 գոլային փոխանցման հեղինակ։

### Բորնմութ
2019 թվականի հունվարի 4-ին Սոլանկեն 19 միլիոն ֆունտ ստերլինգի դիմաց տեղափոխվեց Բորնմութ։ Իր դեբյուտը նշեց փետրվարի 2-ին՝ թիմի մեկնարկային կազմում խաղադաշտ դուրս գալով Կարդիֆ Սիթիի դեմ խաղում։ Մարտի 16-ին անգլիացին գոլային փոխանցման հեղինակ դարձավ Նյուքասլ Յունայթեդի դեմ խաղում, իսկ հանդիպումն ավարտվեց 2-2 հաշվով։

## Միջազգային կարիերա
Սոլանկեն իրավասու է ներկայացնել Անգլիան ու Նիգերիան միջազգային ասպարեզում, և հանդես է եկել Անգլիայի բոլոր տարիքային երիտասարդական հավաքականներում։ 2014 թվականի մայիսին նա Անգլիայի մինչև 17 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 4 հանդիպում, խփելով 4 գնդակ և դառնալով մրցաշարի միացյալ լավագույն ռմբարկուն։ Անգլիան հաղթեց մրցաշարը՝ հետխաղյա 11-մետրանոցների հարվածաշարում պարտության մատնելով Նիդերլանդներին։ 2014 թվականին Սոլանկեն ճանաչվեց Անգլիայի տարվա լավագույն երիտասարդ ֆուտբոլիստ։

2016 թվականին Սոլանկեն մասնակցեց Եվրոպայի Մ19 առաջնությանը՝ անցկացրած 3 հանդիպումներում դառնալով 2 գոլի և 1 գոլային փոխանցման հեղինակ։ 2017 թվականին նա մինչև 20 տարեկանների հավաքականի կազմում մասնակցեց աշխարհի առաջնությանը՝ անցկացնելով 7 հանդիպում և դառնալով 4 գոլի հեղինակ։ Անգլիան հաղթեց առաջնությունը՝ եզրափակչում 1-0 հաշվով հաղթելով Վենեսուելային, իսկ Սոլանկեն ճանաչվեց մրցաշարի լավագույն ֆուտբոլիստ։ 2019 թվականին նա մասնակցեց Եվրոպայի Մ21 առաջնությանը՝ անցկացնելով 1 հանդիպում, իսկ Անգլիան դուրս մնաց խմբային փուլից։

Անգլիայի ազգային հավաքական Սոլանկեն առաջին անգամ հրավիրվեց 2017 թվականի նոյեմբերի 11-ին՝ Բրազիլիայի դեմ ընկերական խաղի համար։ Իր դեբյուտը ազգային հավաքականում նշեց նոյեմբերի 14-ին՝ փոխարինելով Ջեյմի Վարդիին Բրազիլիայի դեմ խաղում։

## Կարիերայի վիճակագրություն
### Ակումբային վիճակագրություն
*2019 թվականի դեկտեմբերի 19-ի դրությամբ*

### Միջազգային վիճակագրություն
*2019 թվականի դեկտեմբերի 19-ի դրությամբ*

## Նվաճումներ
### Ակումբային
**Չելսի**

* Անգլիայի երիտասարդական գավաթ. 2013–14, 2014–15
* Պրոֆեսիոնալ զարգացման առաջնություն. 2013–14
* ՈՒԵՖԱ Երիտասարդական գավաթ. 2014–15

**Լիվերպուլ**

* ՈՒԵՖԱ Չեմպիոնների Լիգա. երկրորդ տեղ. 2017–18

### Միջազգային
**Անգլիա Մ17**

* ՈՒԵՖԱ Եվրոպայի Մ17 առաջնություն. 2014

**Անգլիա Մ20**

* ՖԻՖԱ աշխարհի Մ20 առաջնություն. 2017

### Անհատական
* Չելսիի ակադեմիայի տարվա լավագույն ֆուտբոլիստ. 2014-15
* Անգլիայի տարվա լավագույն երիտասարդ ֆուտբոլիստ. 2014
*ՖԻՖԱ աշխարհի Մ20 առաջնության լավագույն ֆուտբոլիստ. 2017

## Ծանոթագրություններ

## Արտաքին հղումներ
* Սոլանկեի պաշտոնական Տվիտերի էջը
* Սոլանկեի պաշտոնական Ինստագրամի էջը
* Սոլանկեն transfermarkt-ում
* Սոլանկեն soccerbase.com-ում
* Սոլանկեն WhoScored.com կայքում
* Սոլանկեն Բորնմութի պաշտոնական կայքում
* Սոլանկեն Պրեմիեր Լիգայի պաշտոնական կայքում
* Սոլանկեն ՈՒԵՖԱ-ի պաշտոնական կայքում

Կատեգորիա:Անգլիայի հավաքականի ֆուտբոլիստներ
Կատեգորիա:Անգլիացի ֆուտբոլիստներ
Կատեգորիա:Բորնմութի ֆուտբոլիստներ
Կատեգորիա:Լիվերպուլի ֆուտբոլիստներ
Կատեգորիա:Չելսիի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Վիտեսի ֆուտբոլիստներ
Կատեգորիա:Տղամարդկանց ֆուտբոլի հարձակվողներ